S-63/2013

Mál þetta, sem dómtekið var 7. janúar sl., er höfðað með ákæru lögreglustjórans á Seyðisfirði, útgefinni 22. nóvember 2013, á hendur M-kk-þgf F-x-x, kt. [...], Bólstaðarhlíð 56, Reykjavík, „fyrir hegningar- og umferðarlagabrot, á Seyðisfirði, með því að hafa, aðfaranótt laugardagsins 8. september 2012, í heimildarleysi og undir áhrifum áfengis og óhæfur um að stjórna henni örugglega vegna áhrifa ávana- og fíkniefna, ekið bifreiðinni ZT-731 sem er í eigu Húsahótels ehf. kt. [...] frá veitingastaðnum Skaftfelli, Austurvegi 42, út með sunnanverðum firðinum og að bænum Hánefsstöðum, þar sem hann festi bifreiðina og olli verulegu tjóni á bifreiðinni. Vínandamagn í blóði kærða mældist 1,87‰ og tetrahýdrókannabínól í blóði mældist 1,6 ng/ml nefnt sinn.“

Í ákæruskjali eru brot ákærða talin varða við 1. mgr. 259. gr. almennra hegningarlaga nr. 19/1940 og 1. mgr., sbr. 3. mgr., 45. gr. og 1. mgr., sbr. 2. mgr., 45. gr. a., sbr. 1. mgr. 100. gr., umferðarlaga nr. 50/1987, allt með áorðnum breytingum. Er þess þar krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. umferðarlaga.

Í ákæruskjali er einnig tilgreind krafa Húsahótels ehf., um skaðabætur úr hendi ákærða vegna tjóns á framangreindri bifreið, en við þingfestingu málsins tókst sátt um kröfuna milli ákærða og bótakrefjanda og kemur hún því ekki til frekari umfjöllunar.

Um málsatvik er skírskotað til ákæru. Ákærði játaði fyrir dómi skýlaust alla þá háttsemi sem honum er gefin að sök í ákæru. Var málið þá þegar tekið til dóms á grundvelli 164. gr. laga nr. 88/2008 um meðferð sakamála, án frekari sönnunarfærslu, eftir að sækjanda og ákærða sjálfum hafði gefist kostur á að tjá sig stuttlega um lagaatriði og ákvörðun viðurlaga.

Með framangreindri játningu ákærða, sem er í fullu samræmi við gögn málsins, telst sannað að ákærði er sekur um þau hegningar- og umferðarlagabrot sem honum eru gefin að sök í ákæru, þ.e. nytjastuld og akstur undir áhrifum áfengis og ávana- og fíkniefna. Eru brot hans rétt heimfærð til refsiákvæða í ákæruskjali.

Ákærði er fæddur árið 1978. Samkvæmt framlögðu sakavottorði hefur honum tvívegis áður verið gerð sekt og svipting ökuréttar vegna ölvunaraksturs, þ.e. með viðurlagaákvörðun 26. september 2007 og lögreglustjórasátt 25. maí 2010. Þá gekkst hann 13. desember 2012 undir tvær lögreglustjórasáttir vegna brota gegn umferðarlögum og lögum nr. 65/1974 um ávana- og fíkniefni.

Brot þau sem ákærði er nú sakfelldur fyrir voru framin áður en hann gekkst undir lögreglustjórasáttir í desember 2012 og ber að því leyti að líta til 78. gr. almennra hegningarlaga við ákvörðun refsingar hans. Ákærði hefur ekki áður gerst sekur um brot gegn almennum hegningarlögum. Ölvunarakstursbrot ákærða telst hins vegar ítrekað öðru sinni, en samkvæmt áralangri dómvenju varðar slíkt óskilorðsbundnu fangelsi. Ákærði hefur játað brot sín greiðlega og kveðst iðrast mjög gjörða sinna. Hátterni hans olli nokkru fjárhagslegu tjóni, sem hann hefur nú gengist undir sátt um greiðslu skaðabóta vegna. Horfir þetta allt til mildunar, en ekki þykja þó efni til að víkja frá lýstri dómaframkvæmd. Þykir refsing ákærða, með hliðsjón af framanrituðu, 5. og 8. tl. 1. mgr. 70. gr., 77. og 78. gr. almennra hegningarlaga nr. 19/1940, hæfilega ákveðin 45 daga fangelsi.

Þá ber, með vísan til þeirra ákvæða umferðarlaga nr. 50/1987 sem í ákæru greinir, einkum 3. mgr. 101. gr. og 1. mgr. 102. gr. laganna, að svipta ákærða ökurétti ævilangt.

Ákærði greiði allan sakarkostnað, sem samkvæmt yfirliti ákæruvalds, sem stutt er reikningum, nemur 133.471 krónu vegna sýnatöku og rannsóknar. Enginn sakarkostnaður hlaust af meðferð málsins fyrir dómi.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, klukkan 9:50 þriðjudaginn 4. febrúar 2014.

Dómsorð:

Ákærði, M-kk-nf F-x-x, sæti fangelsi í 45 daga.

Ákærði er sviptur ökurétti ævilangt.

Ákærði greiði 133.471 krónu í sakarkostnað.

H-kvk-nf B-kvk-nf